BG Официален вестник на Европейския съюз L 277/13

РЕШЕНИЕ (ЕС) 2017/1959 НА КОМИСИЯТА

от 18 юли 2017 година

относно държавна помощ SA.34720 — 2015/C (ex 2013/N), приведена в действие от Дания Помощ за преструктурирането на банка Vestjysk Bank

(нотифицирано под номер С(2017) 4990)

(само текстът на английски език е автентичен)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 108, параграф 2, първа алинея от него,

като взе предвид Споразумението за Европейското икономическо пространство, и по-специално член 62, параграф 1, буква а) от него,

като покани заинтересованите страни да представят мненията си в съответствие с посочената/ите по-горе разпоредба/и (1),

като има предвид, че:

1. ПРОЦЕДУРА

(1) В началото на 2012 г. Дания започна диалог с Комисията за обсъждане на проблемите, пред които беше изправена по това време банка Vestjysk Bank A/S (наричана по-долу „Vestjysk Bank“ или „банката“).

(2) На 25 април 2012 г. Комисията прие решение по дело SA.34423 („решението за оздравяване“) (2), в което определи, че три мерки в полза на Vestjysk Bank и Aarhus Lokalbank (която беше погълната от Vestjysk Bank на 30 март 2012 г. чрез сливане) представляват държавна помощ по смисъла на член 107, параграф 1 от Договора и че са временно съвместими с вътрешния пазар поради съображения за финансова стабилност. Мерките бяха съответно одобрени за шест месеца или ако Дания представи подробен план за преструктуриране в рамките на шест месеца от датата на решението — докато Комисията приеме окончателно решение относно този план за преструктуриране.

(3) На 18 април 2012 г. Дания представи предварителна версия на плана за преструктуриране на Vestjysk Bank, която включваше проект на ангажиментите като отправна точка за обсъжданията относно плана за преструктуриране.

(4) Между април 2012 г. и декември 2015 г. Комисията и Дания обсъдиха плана за преструктуриране, който беше актуализиран няколко пъти, на поредица от срещи, телефонни конференции и чрез писмена кореспонденция. Между август 2013 г. и април 2014 г. Дания се опита да продаде своя дял във Vestjysk Bank. В резултат на това обсъжданията относно плана за преструктуриране бяха временно преустановени през този период. Опитът беше неуспешен поради липсата на заинтересовани оференти.

(5) С писмо от 4 декември 2015 г. Комисията уведоми Дания, че е решила да открие процедурата съгласно член 108, параграф 2 от Договора, по отношение на помощта (наричано по-нататък „решението за откриване“).

(6) На 7 януари 2016 г. Комисията получи мненията на Дания относно решението за откриване на процедурата.

(7) През април 2016 г. Дания стартира нова отворена, безусловна и прозрачна процедура за продажба с цел да продаде акциите си в банката.

(8) На 17 юни 2016 г. решението за откриване беше публикувано в Официален вестник на Европейския съюз (3). Комисията прикани заинтересованите страни да представят мненията си. Тя не получи мнения от заинтересовани страни.

(9) След като процедурата за продажба не привлече оферти за банката, Дания информира Комисията на 23 ноември 2016 г., че датската банка Nykredit е изразила интерес да състави консорциум от небанкови инвеститори, който да придобие и рекапитализира банката. Тази сделка, комбинирана с по-нататъшни усилия за преструктуриране, според Дания би възстановила дългосрочната жизнеспособност на банката.

(10) Между 23 ноември 2016 г. и рано през юни 2017 г. Комисията и Дания обсъдиха новия план за преструктуриране на редица срещи, телефонни конференции и чрез писмена кореспонденция.

(11) На 14 юни 2017 г. Дания представи окончателния вариант на новия план за преструктуриране, както и подписаното споразумение с консорциума от частни инвеститори за придобиване на акциите на банката. Консорциумът от инвеститори впоследствие направи публично предложение за поглъщане за останалите акции на банката (притежавани от частни лица) с краен срок 18 юли 2017 г.

(12) С писмо от 12 юни 2017 г. Дания се съгласи да се откаже от правата си, произтичащи от член 342 от Договора във връзка с член 3 от Регламент № 1 (4), както и настоящото решение да бъде прието и страната да бъде уведомена за него на английски език.

2. КОНТЕКСТ

2.1. Vestjysk Bank днес

(13) Първоначално основана през 1874 г., Vestjysk Bank е определена като финансова институция без системно значение от датския орган за финансов надзор („DFSA“) и понастоящем е 15-та по големина банка в Дания с пазарен дял от под 0,3 %. Въз основа на последните налични данни (от 31 март 2017 г.) банката има счетоводен баланс в размер на 19,5 млрд. DKK (2,6 млрд. EUR), депозити в размер на 14 млрд. DKK (1,9 млрд. EUR), общо заеми в размер на 12,4 млрд. DKK (1,7 млрд. EUR), 15 клона и 438 служители (еквивалент на пълно работно време („ЕПРВ“).

(14) Датската държава е мажоритарният акционер на банката, като контролира 81,47 % от акционерния капитал и правата на глас във Vestjysk Bank. Акциите на Vestjysk Bank се търгуват на Копенхагенската фондова борса.

(15) Бизнес моделът на банката съчетава местни търговски заеми с голяма експозиция към селскостопанския сектор и секторите на търговските недвижими имоти. Банката осъществява дейност главно в датския регион Ютланд.

2.2. Мерки за помощ, временно одобрени в решението за оздравяване

(16) През 2012 г. Vestjysk Bank получи държавна помощ, за да се слее с Aarhus Lokalbank, друга датска регионална банка, осъществяваща дейност в региона Ютланд. В края на 2011 г. Vestjysk Bank имаше счетоводен баланс на стойност 29,2 млрд. DKK (3,9 млрд. EUR), а Aarhus Lokalbank — съответно 4,4 млрд. DKK (600 млн. EUR).

(17) През 2009 г. и Vestjysk Bank, и Aarhus Lokalbank бяха получили помощ по датската схема за рекапитализация. Помощта беше предоставена на банката под формата на хибриден капитал на стойност 1 438 млрд. DKK (5) и 177,8 млн. DKK (6) или общо 1 615,8 млн. DKK (приблизително 216 млн. EUR) и съответстващ на 6,2 % рисково претеглени активи (RWA). Вследствие на това датската държава вече беше най-големият акционер и в двете банки (тя имаше дял от 53,1 % във Vestjysk Bank и 45,2 % в Aarhus Lokalbank) преди сливането (7).

(18) На 28 февруари 2012 г. Дания информира Комисията, че Vestjysk Bank и Aarhus Lokalbank предстои да се слеят, тъй като всяка от тях беше изправена пред повишен риск да се превърне в банка в затруднение. Сливането на двете банки имаше за цел да се справи с предизвикателствата пред финансирането на банките чрез създаването на един субект, банка Vestjysk Bank, и да се укрепи позицията ѝ като регионална банка.

(19) За осъществяването на сливането Дания уведоми Комисията за следните мерки по отношение на Vestjysk Bank: — Мярка 1 — Завършване на увеличаването на капитала на банката с нетни постъпления между 250 и 300 млн. DKK; — Мярка 2 — Набиране на нов подчинен заемен капитал с главница от 200 млн. DKK; — Мярка 3 — Продажба на миноритарен акционерен дял срещу 175 млн. DKK (23 млн. EUR), който банката притежаваше в датска ипотечна кредитна институция на датската централна банка; — Мярка 4 — Индивидуални държавни гаранции за нови облигации на стойност до 8,6 млрд. DKK (1 154 млн. EUR).

(20) На 25 април 2012 г. Комисията временно одобри мерки 1, 3 и 4 като помощ за преструктуриране за шест месеца или ако Дания представеше подробен план за преструктуриране в рамките на шест месеца от датата на решението — докато Комисията не приеме окончателно решение относно този план за преструктуриране. Мярка 2 беше финансирана изцяло от частни инвеститори и в резултат на това беше определено, че не представлява държавна помощ.

(21) На 28 юни 2012 г. Vestjysk Bank получи окончателен обвързващ ангажимент от Датското дружество за финансова стабилност (8) по отношение на мярка 4, който ограничава отделните държавни гаранции по задълженията до 6,8 млрд. DKK (914 млн. EUR).

(22) Брутните постъпления от мярка 1 възлизаха на 318,7 млн. DKK (нетни постъпления от 300 млн. DKK), а участието на държавата възлизаше на 166 млн. DKK (22 млн. EUR). Мярка 3 донесе ефект на облекчаване на капитала от 0,60 % чрез намаляване на рисково претеглените активи (RWA) на банката.

(23) Окончателният размер на помощта, произтичаща от изпълнението на трите мерки, описани в решението за оздравяване, беше 7 293,7 млн. DKK (979 млн. EUR).

2.3. Липсата на солиден план за преструктуриране и решението за откриване на процедурата

(24) На 18 април 2012 г. Дания представи предварителна версия на плана за преструктуриране на Vestjysk Bank на самостоятелна основа, която включваше проект на договорености за възможните ангажименти. Представянето му беше последвано от многобройни актуализации и изменения, целящи осигуряване на допълнителни действия за възстановяване на дългосрочната жизнеспособност на банката, тъй като тя не постигна планираната рентабилност.

(25) През август 2013 г. Дания информира Комисията, че планира да продаде Vestjysk Bank, и обсъжданията относно преструктурирането на банката на самостоятелна основа следователно бяха преустановени.

(26) През април 2014 г. Дания информира Комисията, че продажбата на банката е отменена, тъй като никой от потенциалните купувачи не беше представил оферта. Обсъжданията относно преструктурирането на банката на самостоятелна основа следователно бяха възобновени. Въпреки това тези обсъждания не доведоха до окончателен и солиден план за преструктуриране, който може да гарантира, че жизнеспособността на банката може да бъде възстановена, а Комисията реши да открие официалната процедура по разследване съгласно член 108, параграф 2 от Договора.

2.4. Основания за откриване на процедурата

(27) В решението за откриване на процедурата от 4 декември 2015 г. Комисията постави въпроса дали а) проектът на план за преструктуриране беше в състояние да осигури на банката връщане на жизнеспособността; б) нарушенията на конкуренцията са били ограничени до минимум; в) споделянето на тежестта е било подходящо осъществено по отношение на една от репо сделките (9), реализирани през 2013 г.

3. ОФИЦИАЛНА ПРОЦЕДУРА ПО РАЗСЛЕДВАНЕ

3.1. Отговорът на Дания на решението за откриване на процедурата

3.1.1. Наличие на помощ в мерки 1 и 3

(28) В своя отговор Дания потвърди, че приема мярка 4 за държавна помощ, но също така повтори позицията си, изложена от нея по времето на решението за оздравяване, като оспори твърдението, че мерки 1 и 3 представляват държавна помощ по смисъла на член 107, параграф 1 от Договора. По-специално Дания твърди следното: — Мярка 1: Дания счита, че увеличаването на капитала не представлява държавна помощ, тъй като това е било извършено в пълно съответствие с принципа на инвеститор в условията на пазарна икономика и затова мярката не представлява държавна помощ. — Мярка 3: Дания твърди, че продажбата на миноритарен акционерен дял в датска ипотечна кредитна институция на датската централна банка не представлява държавна помощ, тъй като прехвърлянето не е било свързано с държавни ресурси, тъй като датската централна банка е независима институция, и във всеки случай не е представлявало предимство за банката, тъй като цената е била изчислена по предварително определена методология, която важи за всеки акционер.

3.1.2. Жизнеспособност

(29) Дания заяви, че Vestjysk Bank все още е жизнеспособна, макар и към момента да е уязвима банка. Според Дания банката наближава края на етапа на преструктуриране и е на път да влезе в етапа на стабилизиране.

(30) В допълнение на това Дания твърди в представените от нея документи, че банката има солидна основа да продължи основните си доходоносни дейности, но поради малкия буфер за платежоспособност банката е уязвима за външни макроикономически фактори, главно фактори, които оказват влияние върху селскостопанския сектор поради голямата експозиция към този сегмент.

3.1.3. Мерки за ограничаване на нарушенията на конкуренцията

(31) Дания счита, че банката активно е работила за намаляване на своя търговски отпечатък чрез намаляване на общия размер на своя счетоводен баланс и брутното кредитиране и съсредоточаване на своята дейност в основния си регион, съставен от части на Ютланд. В допълнение на това банката значително е намалила броя на своите клонове и наетите лица на пълно работно време, а също така е намалила и своите оперативни разходи.

(32) В допълнение на това от средата на 2012 г. банката е изпълнила редица поведенчески мерки и правила на корпоративното управление, които Дания беше предложила в контекста на проекта на план за преструктуриране, посочени в съображение 24, с цел да се ограничи нарушаването на конкуренцията.

(33) Ето защо Дания заключава, че вече предприетите стъпки са били повече от достатъчни за ограничаване на нарушаването на конкуренцията, предизвикано от мярката за държавна помощ.

3.1.4. Споделяне на тежестта

(34) Дания твърди, че споделянето на тежестта е било осъществено правилно по време на процеса на преструктуриране. Дания получи отстъпка от цената на закупуване, която гарантира подходящо възнаграждение за участието ѝ в увеличението на капитала, както и основана на риска комисионна за отделната гаранция, която значително надвишава изискванията в Съобщението относно удължаването от 2011 г. (10).

(35) Като се позовава на една от редицата операции по управление на пасивите, извършени след 2012 г., при която е била платена цена над теоретичната максимална цена за обратното изкупуване на подчинения капитал, Дания отбелязва, че размерът на тази завишена цена в полза на кредитора (а не на банката) възлиза на 2 % от главницата, съответстващи на 800 000 NOK (около 108 000 EUR). Вследствие на това банката е изплатила еквивалентна сума на Дания, като по този начин е компенсирала евентуално неподходящо споделяне на тежестта, което тази относително малка сума може да е предизвикала. Сумата е била платена изцяло в началото на 2014 г.

3.2. Тестът за устойчивост от 2016 г. и новата процедура за продажба

(36) По искане на Комисията през март 2016 г. датският орган за финансов надзор проведе тест за устойчивост на банката. Тестът беше извършен незабавно и в съответствие със стандартите на Европейския банков орган („ЕБО“). От теста беше заключено, че ако бъде поставено под стрес, индивидуалното изискване за платежоспособност на Vestjysk Bank може да бъде нарушено.

(37) През май 2016 г. Дания информира Комисията, че съвместно със своя финансов консултант (SEB) провежда процедура за продажбата на банката. Първоначално процедурата трябваше да приключи до края на лятото на 2016 г., но в крайна сметка тя продължи до края на есента на 2016 г. (вж. също съображение 52. Дискусиите относно плана за преструктуриране бяха временно преустановени по време на тази процедура, тъй като в съдържанието на такъв план ще трябва да се вземат предвид плановете на потенциалния купувач на банката. В това отношение трябва да се отбележи, че Дания планираше да продаде банката или на друга банка (която евентуално да я интегрира в своите собствени операции), или на финансов инвеститор (който евентуално да я задържи като самостоятелен субект). Планът за преструктуриране следователно също е зависел от типа купувач.

4. НОВИЯТ ПЛАН ЗА ПРЕСТРУКТУРИРАНЕ — КОНСОРЦИУМ ОТ ИНВЕСТИТОРИ, КООРДИНИРАНИ ОТ ДАТСКАТА БАНКА NYKREDIT, ЗА ПРИДОБИВАНЕ И РЕКАПИТАЛИЗИРАНЕ НА VESTJYSK BANK

(38) На 23 ноември 2016 г. Дания информира Комисията, че датската банка Nykredit е изразила интерес да състави консорциум от небанкови инвеститори, който да придобие и рекапитализира банката.

(39) След няколко разменени съобщения от ноември 2016 г. Дания информира Комисията на 29 април 2017 г., че Nykredit е получила достатъчно твърди ангажименти от редица инвеститори за изпълнението на новия план за преструктуриране. На 14 юни 2017 г. Дания представи на Комисията неотменимия ангажимент, подписанот Дания и консорциум от частни инвеститори, за продажбата на дяловото участие на датската държава във Vestjysk, при липсата на по-изгодна оферта, която би могла да бъде представена от други потенциални купувачи преди 18 юли 2017 г.

(40) Нов план за преструктуриране беше изготвен от Nykredit в сътрудничество с Vestjysk и беше представен от Дания на Комисията („планът на Nykredit“). Той има за цел да реши въпроса с нуждите от капитал и дългосрочната жизнеспособност на банката. Основните елементи на плана на Nykredit са: а) консорциум, състоящ се от дългосрочни датски инвеститори („консорциумът“) (11), представляван от Nykredit, изкупуващ цялото дялово участие на държавата от 81,47 % по цена от 1 DKK на акция или общо приблизително 123 млн. DKK (приблизително 16,5 млн. EUR). Останалите (частни) акционери на банката също имат възможността да продадат акциите си на консорциума на същата цена. б) Консорциумът гарантира реализирането на емисията акции, резултатът от която е нов собствен капитал на банката в размер на приблизително 745 млн. DKK (приблизително 100 млн. EUR) при цена за закупуване от 1 DKK на акция. Всички останали настоящи акционери ще могат да закупят нови акции при същите условия като консорциума. в) Емитирането на приблизително 150 млн. DKK (приблизително 20 млн. EUR) в допълнителен капитал от първи ред и на 225 млн. DKK (приблизително 30 млн. EUR) в капитал от втори ред. Допълнителни 75 млн. DKK (приблизително 10 млн. EUR) съществуващ допълнителен капитал от първи ред ще бъдат запазени. г) Предсрочното обратно изкупуване по номинал на приблизително 815 млн. DKK (приблизително 110 млн. EUR) съществуващ подчинен капитал, включително приблизително 287,6 млн. DKK (приблизително 38,7 млн. EUR) в оставащ неизплатен допълнителен капитал от първи ред, финансиран от държавата (12). д) Банката продължава усилията си да намали своите разходи за лихви (чрез по-евтино финансиране) и разходите за персонал и административните разходи, […] (*1) което води до получаването на по-добро съотношение между приходите и разходите.

(41) Бизнес планът на банката, в който конкретно се посочват намаленията на разходите, посочени в съображение 40, буква д), наред с другото, съдържа следните прогнози за 2017, 2018 и 2019 г.: Таблица 1 Бизнес план за периода 2017—2019 г. и действителни стойности за 2012 г. и 2016 г. Суми в милиони DKK 2012 г. (действителни) 2016 г. (действителни) 2017 г. (прогнозни) 2018 г. (прогнозни) 2019 г. (прогнозни) Разход за лихви 727 185 [80-130] [70-120] [60-110] Основен доход 1 282 1 004 [900-1 000 ] [900-1 000 ] [900-1 000 ] Разходи за персонал 334 311 [260-300] [250-290] [240-280] Административни и други оперативни разходи 254 178 [150-300] [145-295] [140-290] Обезпечение на загуби от кредитите 1 515 416 [200-300] [200-300] [200-300] Нетен резултат – 1 399 80 [150-220] [220-290] [270-340] Възвръщаемост на собствения капитал („ROE“) след данъци (%) – 106 5,4 [7-11] [7-11] [7-11] Отношение между разходите и приходите (%) 55,3 50,3 [45-55] [40-50] [40-50] Брой на служителите (ЕПРВ) 621,3 459 [375-425] [340-390] [340-390] Брой клонове 24 15 15 15 15

(42) На 12 юни 2017 г. предложените сделки, описани в букви а)—г) на съображение 40, бяха обявени на пазара и на акционерите на банката. На същия ден датската държава обяви, че условно е приела доброволната оферта на консорциума за нейния дял от 81,47 % в банката. Трети страни все още имат възможността да представят финансово по-изгодна оферта (вж. също съображение 57 преди офертата на консорциума да изтече (т.е. преди 18 юли 2017 г.). Документ с официалната оферта, съдържащ повече подробности за всеки елемент от предложението и график, е бил представен на всички акционери на банката на 19 юни 2017 г. Емисията акции и рефинансирането на допълнителния капитал от първи ред се очаква да бъдат финализирани през есента на 2017 г.

(43) На 13 юни 2017 г. по молба на Комисията Дания заяви в писмо, че предложената сделка не съдържа никакви нови мерки (например гаранции), които биха могли да включват държавна помощ, и представи на Комисията споразумението с консорциума. На същия ден DFSA потвърди с писмо, след отправен въпрос от Комисията, че политиката на Vestjysk за кредитния риск е в съответствие с най-добрите практики на подобни банки. По-специално, въз основа на своя текущ надзор на банката, включително преглед на управлението на кредитния риск на банката в четири инспекции след 2012 г., DFSA заключи, че политиката на Vestjysk Bank за кредитния риск изпълнява Датската наредба за управлението и контрола на банките (13).

5. ПОЕТИ ОТ ДАНИЯ АНГАЖИМЕНТИ, КОИТО СА В ОСНОВАТА НА ПЛАНА НА NYKREDIT

(44) За да подкрепи връщането на банката към жизнеспособност и допълнително да ограничи потенциалните нарушения на конкуренцията, Дания пое редица ангажименти, които са обобщени в букви а)—й) (пълният текст на поетите задължения е включен в приложението към настоящото решение): а) периодът на преструктуриране изтича на 31 декември 2018 г., ако банката достигне възвращаемост на собствения капитал след данъци („RoE“) от [7—11] % през тази година. Ако тази RoE не бъде достигната, периодът на преструктуриране изтича на 31 декември 2019 г.; б) в случая на такова удължаване на периода за преструктуриране до края на 2019 г., от банката ще се изисква да (пре)оцени всяко взаимоотношение с клиент (с някои ограничени изключения) по такъв начин, че да постигне предварително определени цели за рентабилност от клиент; в) банката трябва да поддържа допълнителен буфер за платежоспособност над това, което се изисква от приложимите законови и подзаконови актове, и да изпълни конкретни цели за ликвидност; г) размерът на счетоводния баланс на банката за 2017 г. не трябва да бъде по-голям, отколкото този за 2016 г., и не трябва да надвишава 20 300 млн. DKK (приблизително 2 730 млн. EUR) през 2018 г. и 21 000 млн. DKK (приблизително 2 824 млн. EUR) през 2019 г. (ако е приложимо); д) банката трябва да ребалансира своето кредитиране с конкретни тавани на кредитирането в определени сектори (а именно секторите на недвижимите имоти и селското стопанство, ловното и горското стопанство и риболова); е) банката не трябва да предоставя нови заеми извън регион „Ютланд“, освен ако клиентът не предостави собствено финансиране в размер на най-малко [35—45] %, а заемът е обезпечен, и не трябва да предоставя нови заеми извън Дания; ж) банката не трябва да поема експозиции с нови клиенти, съставляващи самостоятелно повече от 10 % от общия капитал; з) банката е обект на забрана за придобиване и ограничения на рекламата; и) банката трябва да преструктурира своето управление на риска и, където е приложимо, да коригира своето ценообразуване в съответствие с предварително определените цели; й) Банката трябва да погаси подчинените облигации, записани от Дания в срок от шест месеца след приемането на настоящото решение; к) Контролиращо доверено лице трябва да докладва на всеки шест месеца на Комисията за развитието на плана за преструктуриране и поетите ангажименти в букви а)—й).

6. ОЦЕНКА НА МЯРКАТА

6.1. Наличие на държавна помощ

(45) Комисията трябва да установи наличието на държавна помощ по смисъла на член 107, параграф 1 от Договора, в който се предвижда, че „всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар“.

(46) Следователно определянето на една мярка за държавна помощ предполага, че са изпълнени следните кумулативни условия: отговорността за мярката трябва да се носи от държавата, мярката трябва да е финансирана от държава членка или чрез държавни ресурси, тя трябва да предоставя избирателно предимство, което може да постави в по-благоприятно положение определени предприятия или производството на някои стоки и трябва да нарушава или да заплашва да наруши конкуренцията и да е възможно да засегне търговията между държавите членки.

(47) В съображения 47—67 от решението за оздравяване и в съображение 50 от решението за откриване на процедурата Комисията вече оцени разглежданите мерки и заключи, че мерки 1, 3 и 4 са представлявали държавна помощ по смисъла на член 107, параграф 1 от Договора.

(48) Дания не представи нови аргументи по време на официалното разследване, които вече да не е изразила през 2012 г. Оценката и заключението на Комисията в решението за оздравяване, че мерки 1, 3 и 4 (описани в съображение 19 от решението за оздравяване) са представлявали държавна помощ по смисъла на член 107, параграф 1 от Договора, следователно остават непроменени.

(49) В допълнение на това Комисията оцени представените от Дания документи и по-специално неотменимия ангажимент, споменат в съображение 39, в които не се посочва използването на публични средства (например капиталова подкрепа или гаранции, предоставени от държавата) в контекста на продажбата на акциите.

6.2. Получателят на помощта

(50) Продажбата на подпомагана кредитна институция е възможно да включва държавна помощ за купувачите, освен ако продажбата не е организирана чрез открита, безусловна и недискриминационна тръжна процедура, при която активите се продават на оферента, предложил най-високата цена (14). По тази причина Комисията трябва да оцени (15) дали: а) продажбата е открита, безусловна и недискриминационна; б) продажбата се извършва при пазарни условия; в) кредитната институция или правителството, в зависимост от избраната структура, максимално увеличава продажната цена.

(51) През четвъртото тримесечие на 2013 г. Дания се опита да продаде своя дял във Vestjysk Bank. Дания също така направи проучване дали може да бъде намерен купувач за операциите на банката в региона Орхус. Въпреки първоначалния интерес от няколко датски банки (16), се оказа невъзможно да се приключи сделката, главно защото потенциалните купувачи — въз основа на тяхната комплексна проверка на активите на банката — са очаквали значителни допълнителни обезценки след придобиването.

(52) През второто тримесечие на 2016 г. Дания инициира втора процедура за продажба, след като с нея се беше свързал датския финансов инвеститор […]. Предложението на […] (вж. също съображение 55) обаче беше предмет на изключителност. Ето защо Дания реши първо да даде на всички други съответни потенциални купувачи (17) възможността да представят оферта. Дания ангажира експертния инвестиционен съветник, SEB, да ръководи процедурата. Процедурата беше проведена през второто и третото тримесечие на 2016 г. В крайна сметка никой от проявилите интерес купувачи (18) не представи оферта поради очакваните допълнителни значителни обезценки. […], която по това време имаше де факто изключителни права, започна своята комплексна проверка през октомври 2016 г., но завърши процедурата през ноември 2016 г. без да представи оферта.

(53) И през 2013 г., и през 2016 г. процедурата за продажба беше предвидена, както следва: а) целта на държавата беше да реализира продажба при пазарни условия, максимизиращи цената на продажбата, но без да се определя минимална цена или други ограничения; б) на всички потенциални купувачи беше предоставен достъп до същото ниво на информация, тоест данни за най-големите експозиции на банката, електронна база данни с ключови документи, представяне на управление и процес на въпроси и отговори; в) всички съответни потенциални купувачи (19) участваха в процедурата и държавата нямаше предпочитания за конкретен купувач.

(54) Nykredit беше потърсена и за двете процедури за продажба. През 2013 г. тя първоначално прояви интерес към банката като цяло като част от консорциум, но консорциумът не успя да представи оферта. Впоследствие Nykredit прояви интерес към придобиване на част от банката (регион Орхус), но не представи оферта след комплексната проверка. През второто тримесечие на 2016 г. Nykredit изрази интерес да оглави консорциум, но не се включи в процедурата. Въпреки това през октомври 2016 г. Nykredit представи предварителните си съображения относно рамка за рекапитализация на Vestjysk Bank. През ноември 2016 г. Nykredit беше ангажирана от Vestjysk Bank да проучи потенциала за набиране на капитал от външни инвеститори. Това усилие доведе до плана на Nykredit, предложението на консорциума и операциите, описани в съображение 40.

(55) Консорциумът предложи да придобие целия акционерен дял на държавата от 81,47 % на цена от 1 DKK за акция. Когато предложението беше обявено на 12 юни 2017 г., цената на Копенхагенската фондова борса на акциите в банката беше 14,90 DKK (20). Въпреки това, тъй като други оферти не са били представени в контекста на двете открити процедури за продажба, може да се счита, че предложената от консорциума цена е максималното, което може да бъде постигнато в настоящата ситуация. Това заключение се потвърждава и от оценката на алтернативно предложение (вж. също съображение 52, което беше неофициално проверено от […] през февруари 2016 г. Този инвеститор първоначално е обмислял придобиване на контрол над Vestjysk чрез изкупуване на новоемитирани акции по цена от 1 DKK на акция и потвърди това предложение през септември 2016 г. (21). Това алтернативно предложение обаче не се реализира, тъй като […] накрая се оттегли, след като беше започнал комплексна проверка през октомври 2016 г. То представлява допълнителен показател за сравнение (също 1 DKK на акция), за да се заключи, че предложението на консорциума е това, което максимизира продажната цена и че сделката ще се извърши при пазарни условия.

(56) Дания също така представи становище за справедливостта на цената, изготвено от независим експерт по свое искане. В становището за справедливостта на цената се заключава, че офертата от 1 DKK на акция, към този момент от времето, е възможно най-добрата пазарна цена, която може да се получи. За да достигне до това заключение, експертът е взел под внимание, наред с другото, получената информация от предишните две процедури за продажба, текущото капиталово положение на банката и несигурността около делото за държавна помощ, което не беше приключило към този момент.

(57) И накрая, съгласно споразумението с консорциума, датската държава има възможността да приеме по-изгодна конкурентна оферта (22) от добросъвестна трета страна. Все пак такава една конкурентна оферта трябва реално да направи възможно решаването на въпросите с предишна държавна помощ, трябва да води до връщане на финансирания от държавата допълнителен капитал от първи ред и не трябва да е свързана с допълнителна държавна помощ. С други думи, една конкурентната оферта трябва да бъде най-малко еквивалентна на офертата от консорциума по отношение на възстановяването на платежоспособността и рентабилността на банката. Ако бъде направена конкурентна оферта, консорциумът има възможността да я покрие. В резултат на това всяка страна, която желае да инвестира в банката на по-висока цена, има възможността да направи това. В правния акт, който позволява на Министерството на финансите да сключи сделката за продажба с консорциума, се споменава възможността за конкурентни оферти с по-атрактивно предложение по време на срока на офертата и тази възможност също така е била публично известна (23). Комисията счита, че това предоставя допълнителни уверения, че Дания е положила всички възможни усилия, за да се максимизира продажната цена и е дала на всички заинтересовани страни възможността да направят оферта. Въпреки това, предвид липсата на успех при предишните опити да се продаде банката, изглежда малко вероятно да бъде направена конкурентна оферта.

(58) Въз основа на гореизложеното Комисията счита, че процедурата за продажба на дела на Дания във Vestjysk е била открита, недискриминационна и безусловна, водеща до максимизиране на продажната цена за датската държава. И действително, независимо от няколкото възможности за това (през 2013 и 2016 г.), не е била отправяна оферта, водеща до по-висока цена на продажбата и позволяваща на държавата да излезе напълно от банката. Тъй като Комисията няма основания да счита, че направеното предложение и платената цена няма да отразяват пазарната цена на банката, може да се заключи, че частният купувач на акциите на държавата във Vestjysk не е получател по мерките за помощ и следователно не получава помощ.

(59) Следователно заключението е, че единственият бенефициер на мерките за помощ е Vestjysk Bank.

(60) Като цяло, както е изложено в съображения 49 и 59, заключението е, че в това решение следва просто да се оцени съвместимостта на мерките от 2012 г., предоставени на дружеството Vestjysk.

6.3. Съвместимост на помощта

6.3.1. Правно основание на оценката на съвместимостта

(61) В член 107, параграф 3, буква б) от Договора на Комисията се дава право да счита, че помощта е съвместима с вътрешния пазар, ако е предназначена „за преодоляването на сериозни затруднения в икономиката на държава членка“. Комисията е потвърдила, че световната финансова криза може да предизвика сериозни затруднения в икономиката на дадена държава членка и че тези затруднения могат да бъдат преодолени чрез мерки в подкрепа на банките. Това беше последователно описано в подробности и развито в седемте съобщения във връзка с кризата (24).

(62) В съответствие с общия принцип на правото tempus regis actum, който изисква една правна норма да не се прилага с обратна сила, и при установената съдебна практика на съдилищата на Съюза, съвместимостта на дадена мярка за държавна помощ следва да се оценява съгласно правната рамка в сила към момента на нейното прилагане. В точка 90 от Съобщението относно банковия сектор от 2013 г. допълнително се уточнява, че уведомленията, регистрирани от Комисията преди 1 август 2013 г., ще бъдат разгледани с оглед на критериите, които са в сила към момента на уведомяването.

(63) За тези мерки беше получено уведомление на 13 април 2012 г. Ето защо тези мерки следва да се оценяват с оглед на новия план за преструктуриране, като се вземе предвид Съобщението относно преструктурирането, Съобщението относно банковия сектор от 2008 г., както и Съобщенията относно удължаването от 2010 и 2011 г.

6.3.2. Споделяне на тежестта

(64) В решението за откриване на процедурата Комисията зае предварителната позиция, че сделката за обратно изкупуване, извършена на 13 юни 2013 г., не е била в съответствие с целта на Съобщението относно преструктурирането за осигуряване на подходящо споделяне на тежестта (25). Сделката беше извършена при средна цена от 62 % от главницата, 2 процентни пункта над пазарната цена от 50 % плюс премия от 10 %. Vestjysk Bank по този начин беше надплатила на притежателите на инструменти за подчинен дълг със сума, съответстваща на 2 % от главницата (или 800 000 NOK, приблизително 108 000 EUR).

(65) В отговора си на решението за откриване на процедурата Дания заяви, че надплатената сума е била платена обратно от банката на датската държава в началото на 2014 г., като по този начин е компенсирала евентуално неподходящо споделяне на тежестта, което тази относително малка сума може да е предизвикала.

(66) Комисията отбелязва, че възстановяването на надплатената сума от банката на държавата не може като такова да компенсира недостатъчното споделяне на тежестта. Надплатената сума засяга финансовите отношения между банката и кредиторите (в контекста на споделянето на тежестта), а не финансовите отношения между банката и държавата (които определят размера на държавната помощ). Това обстоятелство обаче, взето заедно с редица други обстоятелства по настоящото дело, позволява на Комисията да заключи, че е било налице подходящо споделяне на тежестта. По-специално тези други обстоятелства засягат факта, че надплатената сума е била минимална (само 108 000 EUR) и че прагът от 60 % като такъв не е бил предвиден в Съобщението относно преструктурирането, което е формулирано по много гъвкав начин (26), а в документ на службите на Комисията (27).

(67) С оглед на горепосоченото Комисията счита, че съмненията, повдигнати в решението за откриване на процедурата относно спазването на изискванията за споделяне на тежестта, са напълно разсеяни.

6.3.3. Ограничаване на нарушенията на конкуренцията

(68) Банката е ограничила търговския си отпечатък чрез по-нататъшно намаляване на клоновата си мрежа с още три клона в сравнение със заявеното от Дания в отговора ѝ на решението за откриване на процедурата, с което общото намаление след помощта за оздравяване е достигнало девет клона (банката е имала 24 клона през 2012 г., 18 клона през 2015 г. и 15 от края на 2016 г., което прави общо намаление след 2012 г. от 37,5 %). Такова намаление на клоновата мрежа, съчетано с характеристиките на датския банков сектор, се отразява на възможността на банката да осъществява нови операции и да набира нови депозити, като по този начин допринася за ограничаване на нарушенията на конкуренцията.

(69) Планът на Nykredit също така показва по-голямо намаление на броя на служителите на банката (намаление от [30—40] % до 2017 г. и намаление от [35—45] % до 2018 г.), отколкото е било предвидено към момента на решението за откриване на процедурата (намаление от [20—30] % до 2017 г.). Това по-голямо намаление е резултат от усилията на банката за по-нататъшно намаляване на разходите и от подобренията на ефективността, резултат от намаляването на клоновата мрежа.

(70) Към момента на решението за откриване на процедурата (вж. съображение 98 от това решение) Комисията е била информирана само за намаляване на клоновата мрежа с [10—20] % (от 24 клона на [18—22]) и съкращаване на персонала с [20—30] %. Като отчете големия размер на помощта, получена от банката, Комисията постави под въпрос това дали предвидените съкращения на персонала и клоновата мрежа между 2012 и 2017 г. ще ограничат в достатъчна степен нарушаването на конкуренцията. Като вземе предвид новите цели за съкращенията, Комисията счита, че банката е положила значими допълнителни усилия за по-нататъшно намаляване на търговския си отпечатък и за повишаване на своята ефективност. На таблица 2 е показана действителната ситуация през 2012 и 2016 г., предложенията, известни към момента на решението за откриване на процедурата, и настоящите планове за следващите години. Таблица 2 Еволюция на намаляване на броя на клоновете, ЕПРВ и съотношение между разходите и приходите Действителна Решението за откриване на процедурата Действителна Нов бизнес план 2012 г. 2016 г. 2017 г. 2016 г. 2017 г. 2018 г. Брой клонове 24 [18-22] [18-22] 15 15 15 % изменение спрямо 2012 г. [10-20] [10-20] – 37,5 – 37,5 – 37,5 Брой на служителите (ЕПРВ) 621,3 [480—510] [460—490] 459 [375-425] [340-390] % изменение спрямо 2012 г. – [20—30] – [20—30] – 26,1 – [30-40] – [30-40] Съотношение разходи/доходи (%) 55,3 [50—60] [50—60] 50,3 [45-55] [40-50] % изменение спрямо 2012 г. + [0-7,5] + [0-7,5] – 5,0 – [2,5-10] – [5-12,5]

(71) Vestjysk не е успяла да разшири дейността си след получаването на помощта за оздравяване, като се имат предвид нейните слаби резултати. Сумата на счетоводния баланс на банката непрекъснато намалява през последните пет години, с 39,5 % намаление от 32 865 млн. DKK в края на 2012 г. до 19 895 млн. DKK в края на 2016 г. Същата тенденция може да се наблюдава и при кредитния портфейл на банката: брутното кредитиране спадна с около 36 % през същия период, като брутното кредитиране на селското стопанство намаля с около 26 %, а брутното кредитиране на строителния сектор и сектора на недвижимите имоти намаля съответно с 48 % и 44 %.

(72) Рисково претеглените активи също са намалели от 25 600 млн. DKK в края на 2012 г. до 16 081 млн. DKK в края на 2016 г. (– 37 %), докато през същия период работната ръка на банката е намаляла от 621 до 459 ЕПРВ (– 26 %).

(73) Всички стойности, посочени в съображения 71 и 72, предполагат че отпечатъкът на банката вече е бил намален през последните пет години, отчасти по необходимост. Въпреки това размерът на помощта, получена през 2012 г., беше значителен в сравнение с RWA на банката (8,1 %) и тъй като е такъв, трябва да се предвидят конкретни мерки, за да не се допусне нарушаване на конкуренцията. В същото време трябва да се признае, че банката ще е намалила персонала си с почти [30—40] % до края на 2017 г. и вече беше намалила броя на клоновете с 37,5 % до края на 2016 г.

(74) В допълнение към мерките, въведени преди приемането на настоящото решение, Дания предложи да поеме ангажименти (вж. съображение (44)), насочени към по-нататъшно ограничаване на нарушенията на конкуренцията през периода на преструктуриране.

(75) Първо, сумата на счетоводния баланс на банката е с таван за 2017 г. на нивото от 2016 г., за 2018 г. — 20 300 млн. DKK, а за 2019 г., ако е приложимо, 21 000 млн. DKK. Тези тавани изрично ограничават възможността на банката да събира нови депозити и да предоставя нови кредити през периода на преструктуриране. Способността на банката да придобива пазарни дялове за сметка на своите конкуренти следователно е ограничена по начин, който гарантира ограничаване на нарушенията на конкуренцията.

(76) В допълнение на това банката няма да предоставя нови заеми извън Дания и може да предоставя нови кредити извън региона Ютланд само ако клиентът предостави собствено финансиране от най-малко [35—45] % и заемът е обезпечен. Този ангажимент ефективно блокира потенциала на банката да разширява дейността си извън своя основен регион на действие, където тя също има своя историческа база, като отново защитава участниците на пазара от потенциално агресивно поведение на банката.

(77) И накрая, банката подлежи на забрана за придобиване. Придобиванията са стандартен начин за един участник на пазара да разшири дейността си с нови дейности, продукти или бизнес сфери. Следователно забраната за придобиване на дялове от предприятия очевидно ограничава потенциала за разширяване на банката. Банката също така подлежи и на забрана за използване на мерките за помощ за рекламни цели, което също защитава конкурентите.

(78) Както е обяснено в съображения 68—70 и обобщено в таблица 2, банката положи важни допълнителни усилия (в сравнение с предвиденото към момента на решението за откриване на процедурата) за по-нататъшно намаляване на търговския си отпечатък, в качеството си на малка местна банка, и за увеличаване на своята ефективност. По този начин рискът от нарушаване на конкуренцията ще бъде ограничен достатъчно до края на 2017 г. Въпреки това, чрез поетите от Дания ангажименти, банката също така предприе значителни допълнителни мерки, за да ограничи нарушенията на конкуренцията през останалата част от периода на преструктуриране, който приключва най-късно в края на 2019 г. По тази причина Комисията счита, че съмненията от решението за откриване на процедурата по отношение на нарушаването на конкуренцията са разгледани в достатъчна степен.

6.3.4. Възстановяване на дългосрочната жизнеспособност

(79) В своето решение за откриване на процедурата Комисията изрази съмнения относно това дали проектът на план за преструктуриране, представен по това време, осигурява достатъчно основания да се гарантира жизнеспособността на банката в рамките на периода на преструктуриране. По-специално Комисията постави под въпрос някои от предположенията, залегнали в плана за преструктуриране, и смяташе, че все още има значителни неясноти. И накрая, Комисията постави под въпрос това дали капиталовата позиция на банката е била достатъчно силна, за да понесе допълнителни обезценки.

(80) На 1 януари 2017 г. банката имаше общ коефициент на капиталова адекватност от 13,1 %. Въпреки това, поради постепенното въвеждане на изискването за предпазен капиталов буфер („CCB“), изискването за общия капитал на банката се е увеличило до 13,8 %, водейки до недостиг на капитал от около 0,7 % или 116 млн. DKK (приблизително 15,6 млн. EUR). Ако не се предприемеха никакви действия, банката щеше да продължи да има недостиг на капитал (макар и по-малък) на 1 януари 2018 г. (а именно 0,4 % от нейното съотношение на общия капитал или 63 млн. DKK). След емисията акции и рефинансирането на своите подчинени капиталови инструменти банката вече няма да има недостиг на капитал. По-специално на 1 януари 2018 г. банката очаква да има капиталов излишък от приблизително 667 млн. DKK (приблизително 90 млн. EUR) или буфер от 4,3 % над изискването за съотношение на общия капитал (коефициент на капиталова адекватност). В допълнение на това Дания пое ангажимент (вж. съображение 44), че банката ще поддържа конкретно количество прекомерно висок капитал над нормативно изискуемия размер.

(81) Банката също така преразгледа стратегията си и ще намали допълнително своите оперативни разходи (вж. таблица 1). По-специално банката намали броя на клоновете си от 24 през 2012 г. до едва 15 в края на 2016 г. Към момента на решението за откриване на процедурата банката беше планирала да намали броя на клоновете само на [18—22]. През същия период банката намали работната си сила от 621 ЕПРВ до [460—490] ЕПРВ (– [20—30] %). До края на 2017 г. този брой ще бъде намален допълнително до [374—425] ЕПРВ (– [30—40] %), а целта е да се достигнат [340—390] ЕПРВ до края на 2018 г. (почти – [30—40] %). В плана за преструктуриране на банката към момента на решението за откриване на процедурата се предвиждаше ниво на персонала от [460—490] ЕПРВ в края на 2017 г. (което съответства на намаление от само [20—30] % в сравнение с края на 2012 г.). Тези значителни допълнителни мерки за ограничаване на разходите са отразени в съотношението между разходите и приходите на банката, което е намаляло от 55,3 % през 2012 г. до 50,3 % през 2016 г. Това съотношение се очаква да намалее допълнително до [45—55] % в края на 2017 г. и дори до [40—50] % до края на 2018 г. Към момента на решението за откриване на процедурата банката все още имаше за цел постигането на съотношение между разходите и приходите от [50—60] % през 2017 г. По този начин става ясно, че банката е положила важни допълнителни усилия за ограничаване на разходите в сравнение с тези, предвидени към момента на решението за откриване на процедурата. Тези допълнителни усилия ще допринесат за рентабилността на банката и следователно за нейната жизнеспособност. Конкретните цели за оперативните разходи, установени с поетите ангажименти, ще помогнат да се гарантира, че банката изпълнява останалите намаления на разходите, предвидени с цел да се гарантира нейната жизнеспособност.

(82) Банката също така планира да намали допълнително своите разходи за лихви (вече са намалени от 727 млн. DKK през 2012 г. до 185 млн. DKK през 2016 г.) до [35—50] % до края на 2017 г. и дори до [45—60] % до края на 2018 г. Това значително намаление ще бъде осигурено главно чрез замяна на изтичащите срочни депозити съссреден лихвен процент от [0—5] % с нови депозити с лихвен процент от около [0—5] %. Допълнителни икономии на разходи за лихви се очаква да бъдат направени чрез рефинансиране на подчинената капиталова база на банката, като част от плана за преструктуриране (вж. съображение 40. Банката представи доказателства, че тези икономии са постижими и също така ще имат положителен ефект върху рентабилността и жизнеспособността на банката. Банката също така може лесно да намали лихвения процент по своите депозити без да застраши своето финансиране, тъй като има значителен депозитен излишък (28). Въпреки значителното намаление на плащанията по депозитите, банката не предвижда значително намаляване на своя депозитен излишък, тъй като намалението в депозитите се очаква да бъде по-малко от намалението в кредитния портфейл.

(83) Основният фактор за жизнеспособността и рентабилността на банката ще бъде нейният процент на обезценка през следващите няколко години. Банката понастоящем очаква, че нейните провизии срещу загуби по кредити ще намалеят от 416 млн. DKK през 2016 г. до [200—300] млн. DKK през 2017 г. и до [200—300] млн. DKK през 2018 г. Основната причина за значителния спад в размера на планираните провизии е очакването на банката, че нейният селскостопански портфейл, на който се падаше основната част от обезценките през последните години (29), ще покаже по-добри резултати. Това очакване се основава на предположението, че цените на ключови земеделски продукти (като например мляко и свинско месо) ще започнат да се увеличават след срива през 2015—2016 г. и на допускането, че тази тенденция няма да се обърне през идните години. Собствените прогнози на Комисията (30) показват, че цените на селскостопанските стоки наистина са се възстановили след срива през 2015—2016 г., но ще останат повече или по-малко постоянни след 2017 г. Банката също така очаква лек спад в обезценките за сектора на недвижимите имоти, докато за другите сектори комбинирано се очаква скромно увеличение.

(84) Като цяло, ако предположенията на банката се материализират, нейната рентабилност ще се подобри значително през следващите няколко години. По-специално възвръщаемостта на собствения капитал на банката след данъци (31) ще се увеличи от 5,4 % през 2016 г. до [7—11] % през 2017 г. и [7—11] % през 2018 г. (вж. таблица 1). Това значително увеличение в рентабилността на банката се дължи главно на намалените разходи и намалените загуби по кредити. В действителност основните приходи на банката (главно приходи от лихви и такси) ще останат повече или по-малко постоянни (вж. таблица 1). Комисията счита, че планираните намаления на разходите за лихви, за персонал и административните разходи могат при нормални обстоятелства да бъдат постигнати в сроковете, предвидени от банката.

(85) По отношение на намаляването на провизиите срещу загуби по кредити Комисията е на мнение, че прогнозите на банката зависят от оптимистични предположения. Комисията отбелязва като нещо положително факта, че след няколко проверки от DFSA банката приведе своята политика за кредитния риск в съответствие с най-добрите практики на подобни банки, както е посочено от DFSA пред Комисията (вж. съображение 43).

(86) Комисията отбелязва, че банката прие в дискусиите с Nykredit комплексна проверка, извършена от Deloitte в края на 2016 г., която доведе до допълнителни обезценки за сума в размер на приблизително [50—150] млн. DKK (32). Това следва да намали несигурността около това нуждите от провизии да се увеличат.

(87) Въпреки това очакваното намаление в загубите по кредити ще бъде силно зависимо от макроикономическите условия и особено от резултатите на селскостопанския сектор. Предвид размера на експозицията на банката към селскостопанския сектор и голямото въздействие, което провизиите срещу загуби по кредити са имали върху рентабилността на банката в миналото, Комисията извърши анализ на чувствителността, чрез който провизиите срещу загуби по кредити се променят на по-разумни нива. В този анализ провизиите срещу загуби по кредити се определят с 20 % повече от съответните предвиждани суми за 2017 и 2018 г. Съгласно ревизираното предположение собственият капитал на банката ще намалее съответно с [0—5] % и [0—5] % през 2017 и 2018 г., но ще остане на нива на рентабилност, на които банката би трябвало да бъде в състояние да набере допълнителен капитал от пазарни източници, ако е необходимо. Въпреки това комфортният капиталов буфер на банката (вж. съображение 80) ще бъде достатъчен, за да покрие допълнителни загуби по кредити или други неблагоприятни ефекти и да поддържа банката в състояние на платежоспособност. По тази причина вероятността банката да се нуждае от нов капитал или държавни помощи в следващите няколко години изглежда много малка.

(88) Дори при кризисен сценарий, създаден от DFSA, банката ще продължи да има достатъчно висок капиталов буфер след капиталовата инжекция от частните инвеститори. Сценарият на DFSA предполага, между другото, по-ниски приходи от лихви, по-високи амортизации и общо [400—600] млн. DKK допълнителни обезценки в сравнение с предвиденото през 2018 и 2019 г. И макар банката да бъде на загуба през тези две години, нейната платежоспособност ще остане комфортно над регулаторните изисквания. С други думи действителните проценти на обезценка дори биха могли да бъдат по-високи без да създадат проблем с платежоспособността на банката през следващите няколко години. В резултат на това, дори и при кризисен сценарий, банката е малко вероятно да се нуждае от нов капитал или нова държавна помощ, за да гарантира своята платежоспособност.

(89) Въз основа на гореизложеното Комисията счита, че прогнозираната възвръщаемост на собствения капитал (RoE) на банката за 2017 г. ще бъде достатъчна, за да се възстанови жизнеспособността на банката. Банката следователно ще изпълни изискването, определено в точка 15 от Съобщението за преструктуриране, че преструктурирането не следва да отнеме повече от пет години. Въпреки това, предвид уязвимостта на банката към макроикономически сътресения (по-специално за селскостопанския сектор) и факта, че самата банка планира допълнително преструктуриране, Комисията намира за подходящо и разумно да приеме ангажименти от Дания до края на 2018 г. (които могат да бъдат продължени с една година, ако е необходимо).

(90) Комисията отбелязва, че предложените от Дания ангажименти (вж. съображение 44) осигуряват допълнителна защита по отношение на дългосрочната жизнеспособност на банката. По-специално, в случай че банката не успее да постигне RoE от [7—11] % до 2018 г., периодът на преструктуриране ще бъде продължен с една година и ще бъдат приложени допълнителни мерки, за да се гарантира дългосрочната жизнеспособност на банката. По-специално, в случая на такова удължаване на периода за преструктуриране, от банката ще се изисква да (пре)оцени всяка сделка с клиент (с някои ограничени изключения) по такъв начин, че да постигне предварително определени цели за рентабилност от клиент (33). По този начин банката укрепва приходите си, в случай че нейната RoE не е постигнала целта от [7—11] % през 2018 г. Тъй като банката вече е поела ангажимент да приложи мерки за значително съкращаване на разходите, без напълно да контролира нивото на загубите по кредити (които зависят от макроикономическите условия), тази мярка изглежда подходяща за укрепване на рентабилността на банката, ако възникне нужда. Ето защо Комисията счита, че ангажиментите предоставят допълнителен комфорт относно дългосрочната жизнеспособност на банката.

(91) Въз основа на това Комисията вече няма съмнения относно адекватността на дългосрочната жизнеспособност на банката. По-специално, след увеличението на капитала, банката ще има комфортен буфер над регулаторните капиталови изисквания и ще бъде в състояние да понесе допълнителни обезценки, ако такива възникват, без да нарушава тези изисквания. В допълнение на това допълнителните икономии на разходи (намаляване на разходите за лихви и оперативните разходи) ще допринесат за подобряване на рентабилността на банката. Като цяло, в резултат от всички действия, предвидени в мерките от плана за преструктуриране, рентабилността на банката ще се увеличи достатъчно, за да позволи на банката да набира допълнителен капитал на пазара, ако възникне нужда. И накрая, поетите ангажименти ще гарантират, че останалите мерки за ограничаване на разходите ще бъдат приложени, че се поддържа достатъчен капиталов буфер и че приходите ще бъдат увеличени, ако рентабилността на банката изостане от определената цел за RoE от [7—11] %. Ето защо Комисията счита, че последният план за преструктуриране на банката осигурява достатъчно основания да се гарантира жизнеспособността на банката и да се разсеят съмненията, изразени в решението за откриване на процедурата.

7. ЗАКЛЮЧЕНИЕ

(92) Въз основа на гореизложената оценка съмненията на Комисията, изразени в решението за откриване на процедурата, са разсеяни. Поради това въпросната държавна помощ в настоящия случай следва да бъде определена за съвместима с вътрешния пазар съгласно член 107, параграф 3, буква б) от Договора,

ПРИЕ НАСТОЯЩОТО РЕШЕНИЕ:

Член 1

Помощта за преструктуриране, която Дания е привела в действие в полза на Vestjysk Bank, е съвместима с вътрешния пазар по смисъла на член 107, параграф 3, буква б) от Договора, при спазване на поетите ангажименти, посочени в приложението.

Член 2

Адресат на настоящото решение е Кралство Дания.

Съставено в Брюксел на 18 юли 2017 година. За Комисията Margrethe VESTAGER Член на Комисията

(1) ОВ C 220, 17.6.2016 г., стр. 23.

(2) Решение на Комисията по дело SA.34423 (ОВ C 348, 3.10.2014 г., стр. 2).

(3) Вж. бележка под линия 1.

(4) Регламент № 1 на Съвета за определяне на езиковия режим на Европейската икономическа общност (ОВ 17, 6.10.1958 г., стр. 385).

(5) През 2012 г. 287,6 млн. DKK (39 млн. EUR) плюс начислени лихви на стойност 8,7 млн. DKK (1,2 млн. EUR) бяха конвертирани в акции.

(6) През 2012 г. 142,2 млн. DKK (19 млн. EUR) плюс начислени лихви на стойност 5 млн. DKK (0,7 млн. EUR) бяха конвертирани в акции.

(7) След рекапитализация по схемата за рекапитализация през 2009 г. и конвертиране на капиталовата инжекция в акционерен капитал на 20 февруари 2012 г. Vestjysk Bank набра държавен хибриден капитал от първи ред с първоначална главница в размер на 1,44 млрд. DKK (194 млн. EUR), от които 287,6 млн. DKK (39 млн. EUR) плюс начислени лихви в размер на приблизително 8,7 млн. DKK (1,2 млн. EUR) бяха конвертирани в акции на Vestjysk Bank. През периода 2009—2011 г. Vestjysk Bank изплати на датската държава купони, възлизащи общо на 312,8 млн. DKK (42 млн. EUR). Лихвените проценти по купоните бяха определени на 9,69 % и 10,19 % годишно в зависимост от това дали те включваха такса за опцията за конвертиране. Aarhus Lokalbank набра държавен хибриден капитал от първи ред с първоначална главница в размер на 177,8 млн. DKK (24 млн. EUR), от които 142,2 млн. DKK (19 млн. EUR) плюс начислени лихви в размер на приблизително 5 млн. DKK (0,7 млн. EUR) бяха впоследствие конвертирани в акции на Aarhus Lokalbank. През периода 2009—2011 г. Aarhus Lokalbank изплати на датската държава купони, възлизащи общо на 25,9 млн. DKK (3,5 млн. EUR). Лихвените проценти по купоните бяха определени на 10,92 % и 11,42 % годишно в зависимост от това дали те включваха такса за опцията за конвертиране.

(8) Държавното дружество, учредено, за да контролира мерките за държавна помощ, които са били въведени в Дания в контекста на финансовата криза.

(9) Въпросната репо сделка е засягала подчинен дълг с номинална стойност от 40 млн. NOK (приблизително 5,2 млн. EUR). Тази репо сделка беше приключена на 13 юни 2013 г. и извършена при средна цена от 62 % от главницата, т.е. 2 процентни пункта над пазарната цена от 50 % плюс премията от 10 %. Vestjysk Bank по този начин беше надплатила на притежателите на инструменти за подчинен дълг със сума, съответстваща на 2 % от главницата.

(10) Съобщение на Комисията относно прилагането от 1 януари 2012 г. на правилата за държавни помощи за подкрепата на мерки в полза на банки в контекста на финансовата криза („Съобщението относно удължаването от 2011 г.“) (ОВ C 356, 6.12.2011 г., стр. 7).

(11) Консорциумът се състои от: Nykredit, Maj Invest (от името на клиентите), Arbejdernes Landsbank, AP Pension, Novo A/S, the C.L. David Foundation and Collection, ISP Pension и Vestjylland Forsikring. Консорциумът счита своята инвестиция във Vestjysk Bank за такава от изцяло финансово естество. Никой от членовете на консорциума няма да получи контрол над Vestjysk (най-голямата индивидуална инвестиция ще представлява по-малко от 20 % от банката), нито някой от тях желае да обедини дейността на банката с тяхната собствена дейност.

(12) Цената на обратно изкупуване е 110 % от главницата, което означава, че плащането ще възлиза на приблизително 316 млн. DKK.

(*1) Поверителна информация

(13) Тази заповед е в изпълнение на насоките на ЕБО относно вътрешното управление.

(14) Вж. точка 84 и точки 89—96 от Известието на Комисията относно понятието за държавна помощ.

(15) Вж. раздел 80 от Съобщението относно банковия сектор от 2013 г.

(16) Най-малко девет банки бяха потърсени в тази процедура, седем от които изразиха първоначален интерес към (част от) банката. След комплексна проверка обаче никой не представи оферта.

(17) По-специално всички съответни купувачи със стратегически аргументи и значителни полезни взаимодействия бяха потърсени, както и потенциален финансов инвеститор (различен от […]), който беше изразил интерес по време на процедурата.

(18) Най-малко седем банки и един финансов инвеститор бяха потърсени в тази втора процедура, три от които изразиха първоначален интерес. Само две продължиха в етапа на комплексната проверка, но нито една не представи оферта.

(19) Всички потенциални конкуренти, дори и да не са официално поканени, са можели да участват в текущата тръжна процедура и пазарът е бил информиран за търсенето на купувач от SEB, който е бил натоварен от Дания да намери купувач за нейния дял в банката и да ръководи процедурата за продажба (вж. бележка под линия 17).

(20) Трябва да се отбележи, че делът загуби над една трета от стойността си след съобщението. В резултат на това на 28 юни 2017 г. цената на акция беше едва 9 DKK. Освен това развитието на цената на акция изглежда до голяма степен определено от около 40 000 частни индивидуални инвеститори и това може да обясни защо развитието на цената на акциите на банката не е отразявало нейните резултати от дейността. Акциите са също така неликвидни (едва 6 % от акционерния капитал се е търгувал през последната година) с ограничено свободно търгуване (едва 18,52 %), което допълнително намалява вероятността цената на акция да бъде точно отражение на действителната стойност на банката.

(21) При този сценарий държавата не би продала акциите си във Vestjysk, но нейният дял би намалял от 81 % до 23 % след емитирането на акциите. Целият подчинен дълг, включително хибридните държавни облигации, трябваше да се погаси предсрочно по номинална стойност. И накрая, емитирането на нови акции трябваше да се допълни с нова емисия от втори ред на стойност 275 млн. DKK.

(22) Крайният срок за такава конкурентна оферта е 18 юли 2017 г. в 16.00 ч.

(23) Folketingstidende E, Aktstykke 114, 29 юни 2017 г. Това беше споменато също и в съответните съобщения за медиите от 12 юни 2017 г.: https://www.fm.dk/nyheder/pressemeddelelser/2017/06/staten-indgaar-aftale-om-salg-af-sine-aktier-i-vestjysk-bank и от 19 юни 2017 г.: https://www.fm.dk/nyheder/pressemeddelelser/2017/06/officielt-tilbud-paa-statens-aktier-i-vestjysk-bank-er-nu-fremsat.

(24) Съобщение относно прилагането на правилата за държавна помощ към мерки, взети във връзка с финансовите институции в контекста на настоящата световна финансова криза („Съобщението относно банковия сектор от 2008 г.“) (ОВ C 270, 25.10.2008 г., стр. 8); Съобщение на Комисията — Рекапитализация на финансовите институции в условията на настоящата финансова криза: ограничаване на помощта до необходимите минимални равнища и предпазни мерки срещу излишното нарушаване на конкуренцията („Съобщението относно рекапитализацията“) (ОВ C 10, 15.1.2009 г., стр. 2); Съобщение на Комисията относно обработването на обезценените активи в банковия сектор на Общността („Съобщението относно обезценените активи“), (ОВ C 72, 26.3.2009 г., стр. 1); Съобщение относно връщане на жизнеспособността и оценка на мерките за преструктуриране във финансовия сектор според правилата за държавна помощ в настоящата криза („Съобщението относно преструктурирането“) (ОВ C 195, 19.8.2009 г., стр. 9); Съобщение на Комисията относно прилагането от 1 януари 2011 г. на правилата за държавни помощи за подкрепата на мерки в полза на банки в контекста на финансовата криза („Съобщение относно удължаването от 2010 г.“) (ОВ C 329, 7.12.2010 г., стр. 7) и Съобщение на Комисията относно прилагането от 1 януари 2012 г. на правилата за държавни помощи за подкрепата на мерки в полза на банки в контекста на финансовата криза („Съобщение относно удължаването от 2011 г.“) (ОВ C 356, 6.12.2011 г., стр. 7); Съобщение на Комисията относно прилагането от 1 август 2013 г. на правилата за държавните помощи към мерките за подкрепа на банки в контекста на финансовата криза от 2013 г. („Съобщение относно банковия сектор“). (ОВ C 216, 30.7.2013 г., стр. 1).

(25) Трябва да се отбележи, че изискванията за споделяне на тежестта, в сила към момента на предоставяне на мерките, не са включвали обезценката или конвертирането на подчинения дълг, което стана изискване едва след Съобщението относно банковия сектор от 2013 г., влязло в сила на 1 август 2013 г.

(26) Вж. точка 26 от Съобщението относно преструктурирането.

(27) Обяснителна бележка от 13 юни 2012 г. на служителите на Генерална дирекция „Конкуренция“ на Европейската комисия относно „обратното изкупуване на хибридни ценни книжа от банки получатели на държавна помощ“.

(28) Банката имаше съотношение на заемите към депозитите от 74 % в края на 2016 г. и това съотношение се очаква да възлиза на приблизително 73 % през 2018 г.

(29) Брутните обезценки на селскостопанския и риболовния портфейл представляваха съответно около 57 %, 68 % и 78 % от общата брутна обезценка през 2014, 2015 и 2016 г.

(30) Вж. https://ec.europa.eu/agriculture/markets-and-prices/medium-term-outlook_en.

(31) Тези стойности отчитат планираното увеличение на капитала със 745 млн. DKK.

(32) Deloitte прегледа 135 от кредитните споразумения на банката, които съответстваха на 25 % от всички фирмени кредити и 40 % от всички кредити, за които има обективни доказателства за обезценка. Банката екстраполира констатациите от тази комплексна проверка и въз основа на някои предположения получи допълнителните обезценки, необходими за целия ѝ портфейл.

(33) Тези цели ще се прилагат на база портфейл за индивидуални клиенти, докато за корпоративни клиенти те ще се прилагат на ниво индивидуални клиентски взаимоотношения.